钦定古今图书集成/明伦汇编/氏族典/第197卷 > 《廖用贤尚友录》 > 铫期
## 钦定古今图书集成/明伦汇编/氏族典/第197卷 > 《廖用贤尚友录》 > 铫期

按《后汉书铫期传》：“期字次况，颍川郏人也。长八尺二
寸，容貌绝异，矜严有威。光武略地颍川，闻期志义，召
署贼曹掾，从徇蓟。时王郎檄书到蓟，蓟中起兵应郎。
光武趣驾出，百姓聚观，諠呼满道，遮路不得行。期骑
马奋戟，瞋目大呼，众皆披靡，得出。行至信都，以期为
裨将，与傅宽、吕晏俱属邓禹，徇傍县。禹以期为能，独”
拜偏将军。从击王郎将儿宏、刘奉于钜鹿下。期先登
陷陈，手杀五十馀人，被创中额，摄帻复战，遂大破之。
王郎灭，拜期虎牙大将军。光武即位，封安成侯。时檀
乡五楼贼入繁阳、内黄，又魏郡大姓数反复，而更始
将卓京谋欲相率反邺城，帝以期为魏郡太守，行大
将军事。期发郡兵击卓京，破之。建武五年，行幸魏郡，
以期为太中大夫。从还洛阳，又拜卫尉。期重于信义，
自为将，有所降下，未尝掳掠。及在朝廷，忧国爱主，其
有不得于心，必犯颜谏诤。十年卒。赠以卫尉、安成侯
印绶，谥曰“忠侯。”